แบงก์ออฟไชน่า เปิดตัวบัตรเครดิตใหม่
แบงก์ออฟไชน่า เดินหน้าขยายฐานธุรกิจในเมืองไทยอย่างต่อเนื่อง รับแผนการขยายตัวเศรษฐกิจอาเซียนในอีก 3 ปีข้างหน้า
3 ก.ค. 2555

แบงก์ออฟไชน่า เดินหน้าขยายฐานธุรกิจในเมืองไทยอย่างต่อเนื่อง รับแผนการขยายตัวเศรษฐกิจอาเซียนในอีก 3 ปีข้างหน้า 
มร.ซือ จิน ผู้จัดการทั่วไป ธนาคารแห่งประเทศจีน สาขากรุงเทพมหานคร เปิดเผยว่า ปัจจุบันประเทศไทยนับเป็นประเทศที่มีขีดความสามารถทางการค้าที่สำคัญระดับภูมิภาคเอเซียตะวันออกเฉียงใต้ เนื่องจากเป็นประเทศที่มีการขยายตัวทางเศรษฐกิจอย่างต่อเนื่อง รวมถึงมีสภาพภูมิศาสตร์ที่สามารถรองรับการเชื่อมโยงธุรกิจ ระหว่างประเทศจีนกับประเทศใกล้เคียงได้เป็นอย่างดี รวมถึงในขณะที่ในอนาคตอันใกล้นี้ กลุ่มประเทศอาเซียน จะมีการเปิดการค้าเสรีในช่วงปี พ.ศ. 2558 ซึ่งจะส่งผลให้ธุรกิจการค้าในภูมิภาคอาเซียนมีการขยายตัวเป็นอย่างมาก ดังนั้น เพื่อเป็นการเตรียมพร้อมในการขยายฐานธุรกิจการค้าในประเทศไทย 
ล่าสุด  ธนาคารได้ร่วมกับบริษัทมาสเตอร์การ์ด ผู้ให้บริการบัตรเครดิตชั้นนำระดับโลก เปิดตัวบัตรเครดิตใหม่ล่าสุด “Bank of China – Great Wall International MasterCard Credit Card”    ขึ้น เพื่อรองรับการให้บริการกับธุรกิจลูกค้ารายย่อยในประเทศไทย นอกจากนี้ยังได้จัดโปรโมชั่นพิเศษ เพื่อกระตุ้นความต้องการสมัครบัตรใหม่ และกระตุ้นการใช้จ่ายของลูกค้าด้วยการมอบเครดิตเงินคืนเข้าบัญชิบัตรเครดิตเป็นมูลค่าสูงสุดถึงร้อยละ 8 สำหรับผู้ใช้บริการบัตรเครดิตทุกที่ ทุกร้านค้าทั่วโลก และสิทธิพิเศษอื่นๆ อีกมากมาย       ซึ่งคาดว่าบริการบัตรเครดิตใหม่ของธนาคาร จะได้รับการตอบรับจากลูกค้าเป็นจำนวนมาก
“ AEC หรือ Asean Economics Community ที่จะเกิดขึ้นในอีก 3 ปีข้างหน้านี้ จะทำให้ภูมิภาคนี้มีการเปลี่ยนแปลงทางเศรษฐกิจไปอย่างมาก โดยในส่วนของประเทศไทยนั้น จะเป็นศูนย์กลางการค้าที่สำคัญ อาทิ ธุรกิจอุตสาหกรรมการท่องเที่ยว , การจัดการประชุมต่างๆ, การแสดงนิทรรศการ, ศูนย์กระจายสินค้า, บริการด้านการแพทย์และสุขภาพ,  เพราะมีความโดดเด่นในด้านการคมนาคมเนื่องจากอยู่ตรงกลางของประเทศอาเซียน ที่คาดกันว่า การค้าขายน่าจะมีการขยายตัวอย่างน้อยถึงร้อยละ 25 นอกจากนี้ธุรกิจการค้าของประเทศไทย ยังมีความสำคัญในฐานะประเทศรากฐานในการลงทุนของประเทศจีนด้วย เพราะปัจจุบันจีนมีฐานธุรกิจของ นักลงทุน
หรือนักธุรกิจ องค์กรธุรกิจขนาดใหญ่ กลุ่มทุนหรือร่วมลงทุน ทั้งธุรกิจนำเข้าและส่งออกที่ร่วมลงทุนหรือทำการค้ากับนักธุรกิจไทยเป็นจำนวนมากด้วย อนึ่งการรุกตลาดบัตรเครดิตดังกล่าว เป็นส่วนหนึ่งของการขยายการให้บริการทางการเงินอย่างต่อเนื่องในประเทศไทยของธนาคารแห่งประเทศจีนนั่นเอง” มร.ซือ จิน กล่าว 
สำหรับบริการบัตรเครดิตธนาคารแห่งประเทศจีน Great Wall International MasterCard Credit Card  ในเบื้องต้นวางฐานลูกค้าสำคัญเป็นกลุ่มบุคคลทั่วไป อายุ 20 ปีขึ้นไป ซึ่งส่วนใหญ่เป็นพนักงานบริษัท ผู้บริหาร เจ้าของธุรกิจ โดยมีรูปแบบการให้บริการผ่านบัตรเครดิต 3 ประเภท คือ บัตรแพลตินั่ม บัตรทอง และบัตรคลาสสิก ซึ่งโปรโมชั่นพิเศษด้วยการมอบสิทธิเงินคืน (Cash Back) สำหรับบัตรทองและบัตรคลาสสิกเป็นมูลค่าสูงสุดร้อยละ 5 และสำหรับบัตรแพลทินั่มรับสิทธิเงินคืนเป็นมูลค่าสูงสุดถึงร้อยละ 8  ซึ่งนับเป็นบัตรเครดิตที่มอบสิทธิพิเศษการคืนเงินเข้าบัญชีบัตรเครดิตให้กับลูกค้าที่ใช้บริการผ่านบัตรได้ทุกบริการ ทุกที่ ทุกร้านค้าทั่วโลก โดยโปรโมชั่นดังกล่าวสำหรับผู้ที่ใช้จ่ายผ่านบัตรเครดิตตั้งแต่วันนี้ ถึงวันที่ 30 กันยายน 2555